A görög tűzoltóság közleménye szerint legalább 79-en haltak meg eddig az Athén környéki bozóttűz következtében, írja a Reuters. Egyelőre 187-en sérültről, köztük 23 gyerekről lehet tudni, az eltűntek számáról nincs adat.

Ezzel már a mostani a valaha volt legsúlyosabb görögországi tűzvész, a 2007-es peloponnészoszi tűznek kevesebb áldozata volt.

A katasztrófát a rendkívüli forróság és szárazság, a nagy szél és feltehetőleg az emberi gondatlanság együttese okozta.

Hétfőn három helyen ütött ki tűz Athén környékén. Az első nagyobb tüzet a görög fővárostól 45 kilométerre nyugatra fekvő Geraneia-hegyen észlelték. A lángok terjedését segítette a 38 fokos hőhullám és a száraz idő.

A tüzek miatt szükségállapotot hirdettek Attika régióban, Görögország pedig nemzetközi segítséget kért a tűz megfékezéséhez.